次韵林錫遠食蜂兒之句
作者：劉弇
朝代：宋

paragraphs: 世人嗜食心，專甚鼓記里。
刳磔供嚼齧，誰計物生死。
紛紛螷蠃蚳，晚亦列甘旨。
况如茲蜂者，捃拾纔蠢爾。
八月陰崖昏，戢戢若攢指。
老房脫枯蓮，薦右方物美。
翻嗟甘口鼠，橫使童角毀。
吳蠶徒自僵，商賈斯遠矣。
我思天地間，材死舉相似。
鳥殪在澤羽，象焚緣插齒。
梢梢撓雲幹，虸鋸入儀軌。
豹胎及駝峰，日飽饞咽子。
人方懷此憂，何暇多議彼。
異時佳設張，更餉勿余鄙。